Ons het vir Wesley naby Warmbad gekry om die toergeselskap volledig te maak. Daai pad Warmbad toe was vrek koud gewees en niemand van ons was voorbereid daarvoor nie. Wie gaan nou inners en termiese klere aantrek as jy oppad na die Noorde toe is?!
Die eindbestemming vir die tweede dag was Kukonje Eiland aan die Ooste kant van die Sua Pan. Ons het teerpad gery deur Palapye, Serowe, Mmashoro tot by Letlhakane waar ons vir oulaas die petrol tenks vol gemaak het.
Ons het gevriesde Rump Steaks by die plaaslike Supermark gekry en toe die laaste ent Kukonje toe aangepak. Ons het van Letlhakane in spanning gewag vir die grondpaaie om te begin, want teen daai tyd was die boude lam gesit op die teerpaaie. Net Suid van die Ntsokotse Pan het ons op die grondpaaie geklim. Die pad was baie mooi met hier en daar ‘n sand kolletjie.
Terwyl ons so groot soos miere gevoel het het ons gekyk hoe die son oor die pan sak. Daai aand is daar steak gebraai en dis saam met pap en sous geëet. Die stilte en die biljoene stêrre bo ons was opmerklik. Ons was in ongerepte natuur…
Fotos is geneem en toe begin die spelery. Ons het ook vinnig besef dat jy nie net jou fiets sommer op die side stand kan sit nie. Jy moet eers die “waters” toets, want die grond is baie sagter as wat jy besef en een van die fietse het besluit om dominos te speel tydens ‘n foto sessie.